DA Den Europæiske Unions Tidende C 285/18

Høringskonsulentens endelige rapport i sag COMP/34.250 — Norway Post/Privpak

2011/C 285/12

Beslutningsudkastet giver anledning til følgende bemærkninger.

Klagepunktsmeddelelse

Sagen blev indledt efter en klage fra Privpak til Tilsynsmyndigheden den 24. juni 2002. Da de administrative procedurer indtil da var foregået på engelsk, udstedte Tilsynsmyndigheden en klagepunktsmeddelelse til Posten Norge på engelsk den 17. december 2008. Tilsynsmyndigheden nåede frem til den foreløbige konklusion, at selskabets adfærd med hensyn til dets eksklusivitetsaftaler med NorgesGruppen/Shell, Coop og ICA var en overtrædelse af artikel 54 i EØS-aftalen.

Ved brev af den 23. december 2008 anmodede Posten Norge om at få en norsk oversættelse af klagepunktsmeddelelsen og anmodede om, at den videre sagsbehandling foregik på norsk. Den 6. februar 2009 fremsendte Tilsynsmyndigheden en norsk oversættelse af klagepunktsmeddelelsen til Posten Norge. Tilsynsmyndigheden forlængede endvidere fristen for svar på klagepunktsmeddelelsen fra den 1. marts 2009 til den 6. april 2009.

Den 6. april 2009 fremsendte Posten Norge et svar på klagepunktsmeddelelsen, hvor det forkastede Tilsynsmyndighedens bemærkninger i klagepunktsmeddelelsen.

Aktindsigt

Med Tilsynsmyndighedens brev af 17. december 2008 med den engelske udgave af klagepunktsmeddelelsen fulgte to cd'er, der indeholdt elektroniske kopier af alle Tilsynsmyndighedens sagsakter i denne sag (intern sag COMP/34.250) med undtagelse af forretningshemmeligheder og andre fortrolige oplysninger.

Udover at have fået indsigt i denne sags akter i henhold til artikel 15 i kapitel III i protokol 4 til aftalen mellem Tilsynsmyndigheden og Domstolen anmodede Posten Norge om aktindsigt i korrespondancen mellem Privpak og Tilsynsmyndigheden, efter at klagepunktsmeddelelsen var fremsendt. Privpak gjorde indsigelse mod fremlæggelsen af disse dokumenter. Efter en brevveksling med Direktoratet for Konkurrence og Statsstøtte forelagde Privpak ved brev af 18. maj 2009 spørgsmålet om denne fremlæggelse for høringsofficeren. Den 4. juni 2009 besluttede jeg, at de pågældende dokumenter ikke var fortrolige, og forkastede derfor Privpak's indvendinger. Den 15. juni 2009 — efter udløbet af fristen for Privpak til at indbringe sagen for EFTA-Domstolen — blev dokumenterne sendt til Posten Norge.

Posten Norge har hverken i svaret på klagepunktsmeddelelsen eller under den mundtlige høring fremført, at Tilsynsmyndigheden ikke har respekteret retten til at blive hørt.

Mundtlig høring

Posten Norge bad i svaret på klagepunktmeddelelsen om en mundtlig høring. Den mundtlige høring blev holdt den 16. juni 2009 i Bruxelles med deltagelse af repræsentanter fra Posten Norge og Privpak. Høringen foregik på norsk og blev simultantolket til engelsk med undtagelse af mit korte indlæg og en kort erklæring fra Privpak, der var på engelsk og blev simultantolket til norsk.

Udkast til afgørelse

Tilsynsmyndigheden er i sit udkast til afgørelse af den opfattelse, at Posten Norge har begået en enkelt og vedvarende overtrædelse af artikel 54 i EØS-aftalen fra 20. september 2000 til 31. marts 2006 på markedet for distribution af pakker fra »virksomhed til forbruger« med udlevering over disken i Norge ved at følge en eksklusivstrategi med præferencebehandling i forbindelse med oprettelse og drift af sit »post-i-butik«-netværk. Dette er i tråd med Tilsynsmyndigheden foreløbige bemærkninger om overtrædelsen, som det var fastsat i klagepunktsmeddelelsen, med den undtagelse, at den i klagepunktsmeddelelsen var af den opfattelse, at overtrædelsen var startet tidligere nemlig den 30. maj 2000.

Udkastet til afgørelse vedrører efter min opfattelse kun klagepunkter, som Posten Norge har haft mulighed for at udtale sig om.

Konklusioner

Med henvisning til ovenstående mener jeg, at Posten Norges ret til at blive hørt er respekteret i denne sag.